<classify> SHIRIKA la Kazi la Umoja wa Mataifa ILO kwa kushirikiana na serikali ya Norway, wameanzisha mafunzo yatakayowawezesha vijana waliomaliza masomo kuweza kupenya katika soko la ajira katika sekta binafsi.Waziri wa Kazi, Uwezeshaji, Vijana, Wanawake na Watoto, Mauldine Castico amesema hayo wakati akitoa ufafanuzi kuhusu juhudi zinazochukuliwa za kuwawezesha vijana kuajiriwa katika sekta binafsi.Amesema imebainika kwamba vijana wengi, hawawezi kuajiriwa katika sekta binafsi, kwa sababu hawana uwezo wa kuomba ajira hizo na kutayarisha maombi ya kazi.Kwa mfano, amesema kijana baada ya kumaliza masomo yake, anatakiwa kuelimishwa na kufahamishwa kazi gani anayotaka kuomba na masharti yake.Amesema kijana akifahamu kazi anayotaka kuomba ni rahisi kuandika barua ya maombi na kutaja sifa alizonazo katika nafasi ile ya ajira.Kwa ufupi tumeanzisha kituo ambacho kitatoa mafunzo na mwongozo kwa vijana kuhusu njia muafaka za kuomba ajira katika taasisi mbalimbali ikiwemo sekta binafsi, amesema.Amesema serikali imekuwa ikisisitiza na kuzitaka sekta binafsi ikiwemo hoteli za kitalii, kutoa nafsi za ajira kwa vijana wazalendo kama kipaumbele cha kwanza.Alikiri kuwepo kwa baadhi ya wamiliki wa mahoteli, kukataa kutoa ajira kwa vijana wazalendo, ingawa suala hilo linafuatiliwa kwa karibu.Lengo la serikali kukaribisha sekta binafsi ni kuwataka wawekezaji kutoa ajira kwa vijana wetu katika kazi ambazo wanao uwezo na ujuzi, amesema.  <topic>: KITAIFA 